text: Black Cobra-medlem fængslet
  07 november 2013 kl. 07.44
  Et 22-årigt medlem af indvandrerbanden Black Cobra, der holder til i Stouby mellem Vejle og Juelsminde er i et grundlovsforhør i Retten i Viborg blevet varetægtsfængslet frem til 29. november i en sag om narko.
  Manden blev anholdt tirsdag i Sønderjylland, og Black Cobras klubhus i Stouby blev efterfølgende ransaget. Task Force Vest har dog ikke ønsket at oplyse, hvad der blev ledt efter eller fundet.
  Siden anholdelsen af den 22-årige mand har politiet holdt kortene tæt til kroppen og vil heller ikke fortælle, hvad der har kastet mistanke på manden.
  Retsmødet blev holdt bag dobbeltlukkede døre, da man ikke ville risikere, at der slap detaljer ud, som kan vanskeliggøre den videre efterforskning.
  Black Cobra har tidligere været sat i forbindelse med både narkosalg, våben og gadeoptøjer.
  